**Dôvodová správa**

1. **Všeobecná časť**

Návrh zákona, ktorým sa mení dopĺňa zákon Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieba o  doplnení zákona č. 467/2002 Z. z. o výrobe a uvádzaní liehu na trh v znení neskorších predpisov a  (ďalej len „ návrh zákona“) predkladajú na rokovanie Národnej rady Slovenskej republiky poslanci Národnej rady Slovenskej republiky Boris Kollár, Petra Krištúfková, Ľudovít Goga.

**Cieľom navrhovanej úpravy je ochrániť maloleté osoby pred požívaním alkoholických a iných návykových látok maloletými a mladistvými osobami a to sprísnením podmienok pre právnické osoby a fyzické osoby, ktoré alkoholické maloletým osobám do 15 rokov a mladistvým osobám do 18 rokov predávajú.**

Zákon č. 219/1996 Z. z. obsahuje jednoznačný zákaz požívania alkoholu a iných návykových látok maloletými a mladistvými. Právnické osoby a fyzické osoby aj napriek uvedenému zákazu len v ojedinelých prípadov preverujú alebo nepreverujú vek zákazníka a maloletým a mladistvým alkohol predávajú aj napriek hrozbe pokuty. V prípade, že právnické osoby a fyzické osoby tieto pokuty aj opakovane zaplatia, nehrozí im žiadna ďalšia sankcia.

Preto sa pre právnické osoby a fyzické osoby, ktoré majú oprávnenie na podnikanie a predávajú alkohol, navrhuje zaviesť zásadu „trikrát a dosť!“ Z uvedeného vyplýva, že ak obec právnickej osobe a fyzickej osobe, ktorá má povolenie na podnikanie a predaj alkoholu, v priebehu jedného roka uložila trikrát pokuta 170 eur a viac, navrhuje sa, aby na návrh obce takejto právnickej osobe a fyzickej osobe Ministerstvo pôdohospodárstva a rozvoja vidieka Slovenskej republiky odňalo povolenie na predaj alkoholu.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Predložený návrh zákona nebude mať dopad na verejné financie. Nebude mať tiež dopad na životné prostredie, zamestnanosť a informatizáciu spoločnosti, ani podnikateľské prostredie. Predpokladá sa však jeho pozitívny sociálny vplyv, ako aj pozitívny vplyv na manželstvo, rodičovstvo a rodinu.

**B. Osobitná časť**

**K Čl. I**

Pre právnické osoby a fyzické osoby, ktoré majú oprávnenie na podnikanie a predávajú alkohol a iné návykové látky, sa navrhuje zaviesť zásadu „trikrát a dosť!“ Ak obec právnickej osobe a fyzickej osobe, ktorá má povolenie na podnikanie a predaj alkoholu, uložila trikrát a viac pokutu 170 eur a viac v priebehu jedného roka, navrhuje sa, aby na návrh obce takejto právnickej osobe a fyzickej osobe Ministerstvo pôdohospodárstva a rozvoja vidieka Slovenskej republiky odňalo povolenie na predaj alkoholu.

Zároveň sa navrhuje zvýšenie hranice uloženia pokuty pre zákonných zástupcov maloletého za porušenie zákazu požívania alkoholu a iných návykových látok maloletými a mladistvými zo súčasných 33 eur na 100 eur.

**K Čl. II**

V prípadoch, keď právnická osoba a fyzická osoba, ktorá vlastní povolenie Ministerstva pôdohospodárstva a rozvoja vidieka Slovenskej republiky na predaj alkoholu a  opakovanie – trikrát v priebehu jedného roka, porušuje zákon Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov, navrhuje sa zaviesť možnosť odňatia tohto povolenia Ministerstvom pôdohospodárstva a rozvoja vidieka Slovenskej republiky na návrh obce, ktorá opakovane udelila pokutu za porušenie citovaného zákona.

**K Čl. III**

Ustanovuje sa účinnosť návrhu zákona tak, aby boli termínovo napĺňané všetky lehoty procesu prerokúvania a schvaľovania zákonov Národnou radou Slovenskej republiky.